Diari Oficial de la Generalitat Valenciana


Sumari del DOGV 6540, del 10-06-2011 (2011/6553)

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana Purificación Catret Villalba.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6553


Data del document
:   19-05-2011

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana Purificación Catret Villalba. [2011/6553]  
Vist l'expedient sobre ratificació pel Protectorat, de l'acord d'extinció adoptat pel Patronat de la Fundació de la Comunitat Valenciana Purificación Catret Villalba, així com el balanç de liquidació aprovat pel dit òrgan de govern, resulten els següents,  
  
  
Fets  
  
Primer. En data 5 de juliol de 2010, segons Registre d'Entrada de la Conselleria de Justícia i Administracions Públiques, va ser presentada, per part de la Fundació de la Comunitat Valenciana Purificación Catret Villalba, d'ara en avant la Fundació, escrit sol·licitant del Protectorat de Fundacions la «ratificació de l'acord de liquidació» del Patronat de la Fundació.  
En haver comprovat la falta d'adequació de la sol·licitud presentada al règim legal establit el els articles 25 i 26 de la Llei 8/1998, de 9 de desembre, de Fundacions de la Comunitat Valenciana, es van efectuar els adients requeriments i aclariments per part de la Secció de Fundacions del Servei d'Entitats Jurídiques de la Conselleria de Justícia i Administracions Públiques, arran dels quals van ser presentats finalment,  
  
- L'acord d'extinció de la Fundació, adoptat pel Patronat d'aquesta el dia 26 de desembre de 2009, elevat a públic mitjançant escriptura de data 8 de setembre de 2010, autoritzada pel notari de l'Il·lustre Col·legi de València, amb el número 996 del seu Protocol.  
- L'aprovació del balanç de liquidació per part del Patronat, amb data 27 de març de 2011, tal com se certifica pel secretari de la Fundació el 31 del mateix mes.  
  
Segon. Per Orde Ministerial del Ministeri d'Educació Nacional, de data 20 de maig de 1959, es va classificar com a fundació benèfica docent, de caràcter particular, la institució Purificación Catret Villalba, sent la fundadora Purificación Catret Villalba, en virtut del testament atorgat el 9 de maig de 1949, davant del notari de València, Luis Calero Luanco, protocol número 982.  
La Fundació tenia com a objecte, en el moment de la seua constitució, la creació d'un col·legi de religioses, destinat a l'ensenyament de xiquets i xiquetes pobres d'Artana, en què s'encarregava del col·legi una comunitat de religioses, amb l'obligació de dedicar-li part del seu rosari diari l'ànima de la fundadora. Actualment i després de l'adaptació dels Estatuts a la Llei 50/2202 i a la Llei 8/1998, inscrita en el Registre de Fundacions de la Comunitat Valenciana, per Resolució de 18 de desembre de 2003, del secretari autonòmic de Justícia i Interior de la Conselleria de Justícia i Administracions Públiques, els seus fins són: «l'organització d'activitats culturals formatives i educatives, de caràcter religiós, sotal el signe de la confessionalitat catòlica».  
La composició i distribució de càrrecs del Patronat, i després de l'última Resolució d'inscripció d'actualització de 12 de novembre de 2008, és la següent:   
President: 1. El rector de la parròquia de Sant Joan Baptista d'Artana, Enrique Maldonado Ferat; Secretari patró: 2. l'alcalde de l'Ajuntament d'Artana, Enrique Villar Villalba; Vocals: 3. Francisco Sales Catret, nebot de Purificación Catret Villalba; 4. Juan Ignacio Sales Caraquitena: 5. Cristina Sales Caraquitena.  
El capital fundacional era el següent: A. Béns immobles: casa habitació en Gran Via, 6, (hui plaça Salvador Almela, 8), d'Artana, de 7,60 metres de façana, amb una superfície total de 122 metres quadrats; inscrita en el Registre de la Propietat de Nules, llibre 1 d'Artana, foli 8, finca número 3. B. Horta destinada a jardí, a Artana, partida de les Creus, de 7 àrees, prop de la casa anteriorment descrita. Aquesta inscrita en el Registre de la Propietat de Nules. C. Inscripcions intransferibles de la Renda Perpètua del 4% interior, emissió de 1951 en pessetes nominals 133.000, depositades actualment en el Banc de València. D. Una existència de 6.635 pessetes, amb 40 cèntims, en la Caixa del Patronat, segons certificat de 4 de juny de 1957.  
  
Tercer. D'acord amb la memòria justificativa, aportada a la causa d'extinció, el Patronat fonamenta aquesta en la prevista en l'article.31.c de la Llei 50/2002, de 26 de desembre, de Fundacions, és a dir, la impossibilitat de realització del fi fundacional.  
En la dita memòria es dóna compte dels intents del Patronat, per tal de poder valorar diverses propostes plantejades des de distints àmbits, a fi d'implantar projectes que desenrotllaren el fi fundacional, sense que cap d'ells haja pogut dur-se a terme. Tampoc no s'han aconseguit resultats positius quant al sondeig efectuat pel dit òrgan de govern, a fi d'una possible fusió amb altres fundacions de la província que tingueren objectius afins als de la Fundació. També va quedar descartada l'opció de modificació estatutària.  
  
Quart. Consta en l'expedient un primer informe de la Secció de Comptabilitat del Servei d'Entitats Jurídiques de 25 de novembre de 2010, a fi de determinar el Patrimoni net de la Fundació a data de l'acord d'extinció, després de l'anàlisi dels balanços aportats per aquesta en la seua sol·licitud de ratificació de l'acord d'extinció, en què es presenta un primer document sota la rúbrica «Certificat de l'acord del Patronat, aprovatori de la liquidació» i en què consten com béns a liquidar l'immoble propietat de la Fundació, siti al carrer Pla, núm. 10 (actualment núm. 6) d'Artana, i 6.920,14 € depositats en l'entitat Ruralcaja.  
  
En l'esmentat informe es reflecteix, així mateix, que amb posterioritat es presenta el 19 d'agost de 2010 nou escrit denominat: «Balanç de situació econòmica» on s'adjunten documents de cobraments-pagaments i on degudament es justifiquen els ingressos i les despeses registrades per la Fundació des de 2005 fins al 26 de desembre de 2009, data de l'acord d'extinció.  
Pel que fa a l'altre bé a liquidar, és a dir, l'immoble citat, s'assenyala en aquest primer informe que no es consagra el seu valor comptable, sinó que es fa amb referència a una taxació de febrer de 2006, segons la qual el seu valor de mercat ascendiria a 116.694,81 €, molt per damunt del valor històric i comptable de 6.196, reflectit en el balanç dels comptes de 2005 depositats.  
L'informe conclou assenyalant que «per tot això, el patrimoni net comptable de la Fundació, a la data de l'acord d'extinció, ascendiria a la quantitat 13.116,14 euros (6.920,14 euros en metàl·lic i un immoble valorat segons balanç històric en 6.196,00 euros) amb l'excepció que segons taxació de febrer 2006 el valor de l'immoble seria de 116.694,14 euros».  
Aquest informe es complementa amb un altre, de data 17 de febrer de 2001, en què s'afig, com a conclusió a la ja exposada, el següent aclariment,   
«Les referències al deute perpetu emissió de 1951, per import de 133.000 pessetes nominals, que figuren en l'inventari de béns del full registral, han d'entendre's cancel·lades, ja que no figuren en els inventaris dels comptes depositats d'anys anteriors; en aqueix sentit, s'adjunten còpies dels inventaris dels comptes corresponents als exercicis de 1996 i 1999, en els quals els únics béns inventariats són l'edifici seu de la Fundació i el compte corrent de la Caixa».   
  
  
Cinqué. Després de la dita data, i a la vista de la documentació aportada, relativa a la fase de liquidació i la destinació del romanent, s'efectua requeriment des de la Secció de Fundacions, a fi d'aclarir les fases pròpies de tota liquidació, i la necessitat delimitar, amb més claredat, l'esmentada destinació, tenint en compte els errors que hi ha en la dita documentació.  
Pel dit motiu es presenta finalment el balanç de liquidació de la Fundació, aprovat pel Patronat amb data 27 de març de 2011, i la destinació acordada per al romanent que resulta de la dita liquidació, que literalment és el següent:  
Els béns que integren el romanent -després de la finalització de les corresponents operacions de liquidació- són:  
- L'immoble siti al carrer Pla, núm. 6, d'Artana, inscrit al Registre de la Propietat de Nules, llibre I, foli 8, finca número 3.  
- 6.476,20 euros, en el compte bancari 3082 1381 05 0193181647, de l'entitat Ruralcaja- sucursal d'Artana.  
- Respecte al bé immoble, el Patronat acorda que la propietat siga transferida a la parròquia Sant Joan Baptista d'Artana, tenint en compte que la fundadora va establir com a fi fundacional «l'organització d'activitats culturals formatives-educatives de caràcter religiós, sota el signe de la confessionalitat catòlica», que l'entitat jurídica de caràcter no lucratiu, d'àmbit local, que pot rellevar i assumir com propi el fi constitutiu de la Fundació Purificación Catret Villalba és la mateixa, atés que de l'ús de les instal·lacions es beneficiarien la població d'Artana en el sentit de desenrotllar activitats educatives, socials i culturals, que reabocarien en un interés general de refermar l'educació en valors dels xiquets i la convivència integradora de la Comunitat.  
  
- En relació amb els 6.476,20 euros que es troben en poder del compte bancari de Ruralcaja, la destinació acordada és el següent:  
- 2.476,20 euros es transferiran al Bisbat de Segorb-Castelló, per tal de sufragar les despeses derivades de la constitució d'una Fundació Pia de misses, a favor de l'ànima de Purificación Catret Villalba, en resposta a la seua voluntat, que ella va manifestar en el seu testament.  
- 2.000 euros es transferiran a l'Ajuntament d'Artana, destinats a sufragar les despeses que genere el pagament de beques a favor de famílies necessitades per a l'adquisició de llibres, material escolar i uniformes d'usuaris dels serveis municipals.  
- 2.000 euros es transferiran a la parròquia de Sant Joan Baptista d'Artana, destinats a beques d'ajuda, a gestionar per Caritas Parroquial de la parròquia Sant Joan.   
El balanç de liquidació referit és objecte d'un nou informe de la Secció de comptabilitat de 14 d'abril de 2011, en què es dóna compte que el patrimoni net del balanç adoptat a data de l'acord d'extinció (conforme es va examinar en l'informe precedent de 25 de novembre de 2010) ha registrat variacions en els saldos de tresoreria, per les operacions pròpies de liquidació realitzades per a satisfer els pagaments pendents per subministraments d'electricitat, contribució, notària i celebracions de misses i que una vegada comptabilitzats donen un romanent de tresoreria de 6.476,20 €. No efectuant-se en el dit informe objecció alguna respecte a les dites operacions de liquidació, ni tampoc respecte a la destinació del romanent de la liquidació.  
En tot cas, el Patronat té reconeguda, en l'article 28 dels Estatuts, la dita facultat de determinar la destinació dels béns i drets resultants, de conformitat amb la legalitat vigent.   
  
Sisé. Esmenada la sol·licitud, en els esmentats termes, la Comissió de Protectorat, en la seua sessió de 5 de maig de 2011, emet informe favorable, entre altres, en el punt del dia corresponent a la ratificació de l'acord d'extinció així com el balanç de liquidació, en els termes expressats en els apartats precedents.  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta conselleria li correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel que s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la Conselleria competent en matèria de fundacions, corresponent-li al conseller la titularitat del Protectorat, sense perjudici de la possibilitat de la seua delegació o desconcentració.  
No obstant això, mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323) sobre delegació de competències en altres òrgans de l'administració de la Generalitat, es va disposar delegar en el titular de la Conselleria de Solidaritat i Ciutadania les competències del Protectorat de Fundacions, no delegades en el secretari autonòmic de Justícia, entre les quals es troben les relatives a «l'extinció de les fundacions, instant, si fa al cas, les corresponents accions judicials».   
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
  
Article 32. Formes d'extinció  
1. En el supòsit del paràgraf a de l'article anterior, la fundació s'extingirà de ple dret.  
2. En els supòsits previstos en els paràgrafs b, c i e de l'article anterior, l'extinció de la fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran en el corresponent Registre de Fundacions.  
  
Tercer. Per la seua banda, l'article 26 de l'esmentada Llei 8/1998, de 9 de desembre, de Fundacions de la Comunitat Valenciana, disposa que,  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'adient balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda la mateixa, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'acompanyarà el certificat de l'acord aprovatori del balanç de liquidació, la ratificació del mateix pel Protectorat i una còpia dels documents en què s'hagen formalitzat les operacions, a què es refereix l'apartat següent. No obstant això, la baixa de la fundació en el Registre i les operacions d'execució o formalització pendents, hauran de ser dutes a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidida en favor de les mateixes fundacions i entitats esmentades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir amb aqueixa comesa».  
  
  
Quart. Els Estatuts de la Fundació, en l'article 28 disposen que,  
  
«La Fundació té duració il·limitada, tot i que, no obstant això, el Patronat podrà proposar la seua fusió a una altra fundació o acordar la seua extinció, en els termes fixats per la legislació vigent.  
En cas d'extinció, als béns se'ls donarà la destinació que el Patronat determine, d'acord amb allò que s'ha ordenat per la normativa vigent, aplicant-se el romanent a la realització de fins d'interés general anàlegs».  
  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat de data 5 maig de 2011, no s'aprecia motiu per a la denegació de les ratificacions sol·licitades.  
Vistos els preceptes legals citats i la resta de generals de pertinent aplicació, resolc:  
  
Primer. Ratificar l'acord d'extinció de la Fundació de la Comunitat Valenciana Purificación Catret Villalba, adoptada pel Patronat el 26 de desembre de 2009, així com el balanç de liquidació aprovat pel dit òrgan el 27 de març de 2011, en els termes descrits en els fets tercer, quart i cinqué de la present Resolució.  
  
  
Segon. Inscriure en el Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació de la Comunitat Valenciana Purificación Catret Villalba.  
Així mateix, es recorda que d'acord amb allò que prescriu l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat l'adient balanç de liquidació pel Protectorat, i destinats els béns i drets a la Fundació o entitat sense ànim de lucre corresponent   
«[..] es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà la certificat de l'acord aprovatori del balanç de liquidació, la ratificació del mateix pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació i les operacions pendents d'execució o formalització que resulten pendents, hauran de ser dutes a terme pel Protectorat.»  
  
Notifiqueu la present Resolució, que és definitiva en via administrativa, amb l'advertència que contra ella podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 19 de maig de 2011.- El conseller de Solidaritat i Ciutadania p. d. (Resolució 30.07.2010): Rafael Blasco Castany.